## 

## *Projekts*

LATVIJAS REPUBLIKAS MINISTRU KABINETS

2014. gada Noteikumi Nr.

Rīgā (prot. Nr. )

**Norvēģijas finanšu instrumenta 2009.–2014. gada perioda programmas „Latvijas korekcijas dienestu un Valsts policijas īslaicīgās aizturēšanas vietu reforma”**

**īstenošanas kārtība**

Izdoti saskaņā ar Eiropas Ekonomikas zonas finanšu instrumenta un Norvēģijas finanšu instrumenta 2009.–2014.gada perioda vadības likuma 15.panta 5. un 7.punktu

**I. Vispārīgie noteikumi**

1. Noteikumi nosaka:

1.1. kārtību, kādā īsteno Norvēģijas finanšu instrumenta 2009.–2014.gada perioda (turpmāk – finanšu instruments) programmu „Latvijas korekcijas dienestu un Valsts policijas īslaicīgās aizturēšanas vietu reforma” (turpmāk – Programma);

1.2. programmas apsaimniekotāja – Tieslietu ministrijas (turpmāk – Programmas apsaimniekotājs) un tā nacionālā partnera – Iekšlietu ministrijas (turpmāk – Nacionālais Programmas partneris) sadarbības kārtību.

2. Programma ietver:

2.1. iepriekš noteiktus trīs projektus (turpmāk – projektus):

2.2. Valsts probācijas dienesta iepriekš noteikts projekts „Alternatīvu brīvības atņemšanai sekmēšana (ieskaitot iespējamo pilotprojektu elektroniskajai uzraudzībai)” (turpmāk – Valsts probācijas dienesta projekts);

2.3. Ieslodzījuma vietu pārvaldes iepriekš noteikts projekts „Jauna nodaļa Olaines cietumā, ieskaitot būvniecību un personāla apmācību” (turpmāk – Ieslodzījuma vietu pārvaldes projekts);

2.4. Valsts policijas iepriekš noteikts projekts „Valsts policijas īslaicīgās aizturēšanas vietu standartu uzlabošana, tai skaitā aktivitātes infrastruktūras uzlabošanai; līdzšinējās prakses administratīvajai aizturēšanai samazināšana/likvidēšana; prakses maiņa, ievietojot tajās apcietinājumā esošos ieslodzītos turpmākai izmeklēšanai; atbilstošu apmācību nodrošināšana darbiniekiem, kas strādā īslaicīgās aizturēšanas vietās” (turpmāk – Valsts policijas projekts);

2.5. Divpusējās sadarbības fondu.

3. Programmas mērķis ir uzlabot korekcijas dienestu sistēmu un Valsts policijas īslaicīgās aizturēšanas vietas saskaņā ar atbilstošiem starptautisko cilvēktiesību instrumentiem.

4. Programmā plānots sasniegt šo noteikumu pielikumā norādītos rezultāta un iznākuma rādītājus.

5. Programma veicina šādu horizontālo prioritāšu īstenošanu:

5.1. laba pārvaldība;

5.2. videi draudzīga darbība;

5.3. ekonomiskā ilgtspēja;

5.4. sociālā ilgtspēja;

5.5. dzimumu līdztiesība.

6. Kopējais Programmas finansējums ir 15 360 000 *euro.*

7. Programmas finansējumu veido:

7.1. Norvēģijas finanšu instrumenta līdzfinansējums 85% apmērā no kopējā Programmas finansējuma;

7.2. valsts budžeta līdzfinansējums 15% apmērā no kopējā Programmas finansējuma.

8. Programmas finansējums 100% apmērā sedz Programmas apsaimniekošanas izmaksas, projektu izmaksas un Programmas līmeņa Divpusējās sadarbības fonda izmaksas.

9. Programmas apsaimniekotājs seko līdzi un nodrošina, ka ne vairāk kā 70% no Programmas izdevumiem ir ieguldījumi infrastruktūrā vai aprīkojuma iegādē.

10. Programmas īstenošanas termiņš ir 2017.gada 30.aprīlis.

11. Programmas ietvaros Programmas apsaimniekotājs izveido Sadarbības komiteju. Programmas apsaimniekotājs Sadarbības komitejā ar balsstiesībām uzaicina piedalīties Programmas apsaimniekotāja, Nacionālā Programmas partnera un Donoru Programmas partnera pārstāvjus. Programmas apsaimniekotājs Sadarbības komitejā novērotāja statusā uzaicina piedalīties Eiropas Padomes, donorvalsts un vadošās iestādes pārstāvjus. Sadarbības komitejas priekšsēdētājs ir Programmas apsaimniekotāja pārstāvis.

12. Sadarbības komiteja:

12.1.veic iepriekš noteikto projektu novērtēšanu;

12.2. iesaka potenciālos partnerus Norvēģijā divpusējās sadarbības aktivitātēm;

12.3. izvērtē, izvēlas un uzrauga Programmas līmeņa divpusējās sadarbības aktivitātes;

12.4. izvērtē Programmas mērķa un iznākumu sasniegšanas progresu;

12.5. izvērtē Programmas īstenošanas rezultātus;

12.6. izskata ikgadējos Programmas pārskatus;

12.7. izskata Programmas grozījumus;

12.8. pieņem lēmumu par finansējuma pārdali starp iepriekš noteiktajiem projektiem, Programmas administrēšanas izdevumiem, papildu pasākumiem un Programmas līmeņa Divpusējās sadarbības fondu;

12.9. izskata domstarpības starp iepriekš noteikto projektu īstenotājiem un projektu partneriem pēc to lūguma;

12.10. veicina sadarbību starp Latviju un Norvēģiju Programmas darbības jomā.

13. Sadarbības komiteja darbojas saskaņā ar Programmas apsaimniekotāja apstiprinātu nolikumu.

**II. Iepriekš noteikto projektu novērtēšanas noteikumi**

14. Sadarbības komiteja apstiprina projektu novērtēšanas atbilstības un kvalitātes kritērijus. Programmas apsaimniekotājs iepazīstina projektu iesniedzējus ar Sadarbības komitejas apstiprinātajiem projektu novērtēšanas atbilstības un kvalitātes kritērijiem.

15. Uzsākot projektu novērtēšanu, balsstiesīgie Sadarbības komitejas locekļi paraksta objektivitātes un konfidencialitātes deklarāciju.

16. Sadarbības komitejai ir tiesības pieprasīt no projekta iesniedzēja Sadarbības komitejas noteiktajā termiņā informāciju un paskaidrojumus, kas nepieciešami projekta novērtēšanai.

17. Sadarbības komiteja, balstoties uz projektu novērtēšanas atbilstības un kvalitātes kritērijiem un uz finanšu instrumenta vadības dokumentiem, nepieciešamības gadījumā vienojas par nosacījumiem, kas projekta iesniedzējam jāizpilda, lai saņemtu pozitīvu projekta novērtējumu.

18. Ja projekta iesniedzējs ir izpildījis Sadarbības komitejas izvirzītos nosacījumus, Sadarbības komiteja pieņem lēmumu, ka Programmas apsaimniekotājs var sniegt atzinumu par projekta pozitīvu novērtējumu.

19. Programmas apsaimniekotājs, noslēdzot projekta novērtēšanu, sagatavo novērtēšanas ziņojumu par katru projekta iesniegumu.

20. Ja projekta iesniedzējs atsauc iesniegto projekta iesniegumu, neiesniedz informāciju un paskaidrojumu Sadarbības komitejas noteiktajā termiņā, atsakās izpildīt Sadarbības komitejas izvirzītos nosacījumus vai atsakās slēgt projekta līgumu, Programmas apsaimniekotājs aicina projekta iesniedzēju iesniegt jaunu projekta iesniegumu vai iesniedz vadošajā iestādē priekšlikumus par nepieciešamajiem grozījumiem Programmā atbilstoši normatīvajiem aktiem, kas nosaka kārtību, kādā Norvēģijas finanšu instrumenta vadībā iesaistītās institūcijas nodrošina finanšu instrumentu vadību.

21. Projektu iesniedzēji pirms projekta līguma slēgšanas izstrādā partnerības līgumu projektus atbilstoši normatīvajiem aktiem, kas nosaka kārtību, kādā Norvēģijas finanšu instrumenta vadībā iesaistītās institūcijas nodrošina finanšu instrumentu vadību, un saskaņo tos ar Programmas apsaimniekotāju un projekta partneriem. Projektu īstenotāji nekavējoties informē Programmas apsaimniekotāju par partnerības līgumu noslēgšanu. Valsts policija partnerības līgumus saskaņo arī ar Nacionālo Programmas partneri.

22. Projekta līgumu slēdz 40 darbdienu laikā pēc šādu nosacījumu izpildes:

22.1. Programmas apsaimniekotājs sniedzis atzinumu par projekta pozitīvu novērtējumu un informējis par to vadošo iestādi;

22.2. Norvēģijas Ārlietu ministrija saņēmusi projekta detalizēto budžetu, tai skaitā projekta partnera detalizētā budžeta saskaņojumu, un ir apstiprinājusi projekta maksimālo finanšu instrumenta līdzfinansējuma apmēru;

22.3. noslēgti partnerības līgumi ar visiem projekta partneriem.

23. Programmas apsaimniekotājs slēdz projekta līgumu ar projekta līdzfinansējuma saņēmēju. Valsts policijas projekta gadījumā projekta līguma trešā puse ir Nacionālais Programmas partneris. Projekta līgumu slēdz atbilstoši normatīvajiem aktiem, kas nosaka kārtību, kādā Norvēģijas finanšu instrumenta vadībā iesaistītās institūcijas nodrošina finanšu instrumentu vadību.

24. Projekta iesniegumā norādīto informāciju precizē atbilstoši normatīvajiem aktiem, kas nosaka kārtību, kādā Norvēģijas finanšu instrumenta vadībā iesaistītās institūcijas nodrošina finanšu instrumentu vadību.

25. Projektu īstenošanas gala termiņš ir 2016.gada 30.aprīlis.

**III. Iepriekš noteikto projektu īstenošanas noteikumi**

26. Projektu ietvaros atbalstāmās darbības, ja tas paredzēts projektā, ir:

26.1. visu projektu ietvaros:

26.1.1. projekta vadība, publicitātes pasākumi un darbības, kas tieši saistītas ar projekta līgumā noteikto prasību izpildi;

26.1.2. jauna aprīkojuma un iekārtu iegāde;

26.1.3. jauna inventāra iegāde;

26.1.4. ieslodzījuma vietu, probācijas un īslaicīgās aizturēšanas vietu darbinieku, ieslodzīto un citu Programmas jomā nodarbināto apmācības programmu izstrāde un apmācības;

26.1.5. pētījumi un dalība starptautiskajās konferencēs Programmas jomā;

26.1.6. ārvalstu ekspertu piesaiste un pieredzes apmaiņas vizītes;

26.1.7. konferences un semināri;

26.1.8. citas darbības, kas vērstas uz Programmas vai projekta mērķa sasniegšanu un kuras saskaņojušas donorvalsts institūcijas atbilstoši normatīvajiem aktiem, kas nosaka kārtību, kādā Norvēģijas finanšu instrumenta vadībā iesaistītās institūcijas nodrošina finanšu instrumentu vadību;

26.2. Valsts probācijas dienesta projekta ietvaros:

26.2.1. probācijas programmu izstrāde un īstenošana;

26.2.2. elektroniskās uzraudzības ieviešana;

26.2.3. datorprogrammu izstrāde;

26.3. Ieslodzījuma vietu pārvaldes projekta ietvaros:

26.3.1. projektēšana, būvniecība, rekonstrukcija;

26.3.2. resocializācijas programmu izstrāde un īstenošana;

26.3.3. HIV testi ieslodzītajiem;

26.4. Valsts policijas projekta ietvaros – projektēšana un renovācija.

27. Visi informācijas un publicitātes pasākumi, ko veic līdzfinansējuma saņēmēji, ir organizēti saskaņā ar Norvēģijas finanšu instrumenta vispārējo mērķi veicināt ekonomisko un sociālo atšķirību mazināšanu un stiprināt Norvēģijas un saņēmējvalstu divpusējās attiecības.

28. Līdzfinansējuma saņēmējs pēc projekta līguma parakstīšanas 40 darbdienu laikā izveido projekta Vadības komiteju, kuras vadītāja kandidatūru līdzfinansējuma saņēmējs saskaņo ar Programmas apsaimniekotāju un kuras uzdevums ir uzraudzīt projekta īstenošanu, izvērtēt projekta īstenošanas progresu un riskus un apspriest projekta grozījumu priekšlikumus pirms to iesniegšanas Programmas apsaimniekotājam.

29. Līdzfinansējuma saņēmējs Vadības komitejas sēdēs novērotāja statusā uzaicina piedalīties Programmas apsaimniekotāja pārstāvi. Valsts policijas projektā Vadības komitejas sēdēs novērotāja statusā uzaicina piedalīties arī Nacionālā Programmas partnera pārstāvi.

30. Vadības komitejas darba kārtību nosaka līdzfinansējuma saņēmēja apstiprināts un ar Programmas apsaimniekotāju un Valsts policijas projekta gadījumā arī ar Nacionālo Programmas partneri saskaņots nolikums.

31. Projekta grozījumu veic atbilstoši normatīvajiem aktiem, kas nosaka kārtību, kādā Norvēģijas finanšu instrumenta vadībā iesaistītās institūcijas nodrošina finanšu instrumentu vadību.

32. Projekta grozījumu priekšlikumu līdzfinansējuma saņēmējs iesniedz Programmas apsaimniekotājam pēc tā apstiprināšanas projekta Vadības komitejā.

33. Valsts policija projekta grozījumu vienlaikus elektroniski iesniedz Programmas apsaimniekotājam un Nacionālajam Programmas partnerim. Nacionālais Programmas partneris savu atzinumu par ierosināto projekta grozījumu Programmas apsaimniekotājam sniedz un nosūta tos arī elektroniski projekta līgumā noteiktajā termiņā.

34. Projekta grozījumus, ja tie skar Programmas indikatorus, papildina vai izslēdz projekta aktivitātes un finansējuma sadalījumu starp projektiem, apstiprina Sadarbības komiteja.

35. Ja ierosinātais projekta grozījums nav iespējams bez grozījuma Programmā, grozījumu projektā apstiprina pēc attiecīgā grozījuma Programmā apstiprināšanas donorvalsts institūcijās atbilstoši normatīvajiem aktiem, kas nosaka kārtību, kādā Norvēģijas finanšu instrumenta vadībā iesaistītās institūcijas nodrošina finanšu instrumentu vadību.

**IV. Iepriekš noteikto projektu izmaksu noteikumi**

36. Programmas ietvaros attiecināmās izmaksas tiek noteiktas atbilstoši Norvēģijas Ārlietu ministrijas 2011.gada 11.februārī apstiprinātajiem noteikumiem par Norvēģijas finanšu instrumenta ieviešanu 2009.-2014.gadā. Katra projekta ietvaros attiecināmās izmaksas tiek noteiktas projekta detalizētajā budžetā.

37. Netiešās izmaksas ir attiecināmas atbilstoši to faktiskajam apmēram, ja tās nepieciešamas projekta īstenošanai un paredzētas projekta detalizētajā budžetā. Eiropas Padomes kā Valsts policijas partnera netiešās izmaksas attiecināmas Valsts policijas un Eiropas Padomes partnerības līgumā noteiktajā apmērā un kārtībā.

38. Projektā nav attiecināmas šādas izmaksas:

38.1. projekta iesnieguma sagatavošanas izmaksas;

38.2. personālam izmaksātās prēmijas un dāvanas, vai transporta izdevumu kompensācija nokļūšanai no dzīvesvietas līdz darbavietai;

38.3. aizdevuma pamatsummas un procentu maksājumu vai citu saistību segšanas izmaksas;

38.4. debeta procentu maksājumi par finanšu darījumiem;

38.5. valūtas maiņas komisijas maksa un valūtas kursu svārstību radītie zaudējumi;

38.6. naudas sodi, līgumsodi, nokavējuma procenti un tiesvedības izdevumi;

38.7. zemes un nekustamā īpašuma iegādes izmaksas;

38.8. motorizēto transportlīdzekļu iegādes izmaksas;

38.9. izmaksas, kas jau tiek finansētas no citiem finanšu avotiem;

38.10. pārmērīgi vai nepamatoti izdevumi;

38.11. lietota aprīkojuma, iekārtu vai inventāra izmaksas;

38.12. pievienotās vērtības nodoklis, kas atgūstams Latvijas Republikā un programmas vai projekta partnera valstī;

38.13. citas izmaksas, kas nav vērstas uz šo noteikumu 26.punktā noteikto atbalstāmo darbību veikšanu vai 36. un 37.punktā nav noteiktas kā attiecināmas.

39. Līdzfinansējuma saņēmējs bez iepriekšējās saskaņošanas ar Projekta apsaimniekotāju var veikt izdevumus, kas ne vairāk kā par 15 % pārsniedz konkrētās budžeta izmaksu pozīcijas apmēru, ja netiek palielinātas projekta vadības izmaksas, projektā noteiktais atalgojums, būvniecības un aprīkojuma izmaksas un netiek samazināti projektā paredzētie Programmas Divpusējās sadarbības fonda izdevumi, kā arī netiek mainīts kopējais projektā attiecināmo izmaksu apmērs.

40. Jauna aprīkojuma un iekārtu iegāde, kā arī ēku būvniecība, renovācija un rekonstrukcija projektu ietvaros ir atbalstāma, ja:

40.1. tiek nodrošināta iekārtu un aprīkojuma, kā arī būvēto, renovēto un rekonstruēto ēku uzturēšana un lietošana atbilstoši projekta mērķim vismaz piecus gadus pēc projekta noslēguma pārskata apstiprināšanas;

40.2. iekārtas un aprīkojums, kā arī būvētās, renovētās un rekonstruētās ēkas tiek apdrošinātas pret zaudējumiem projekta īstenošanas laikā un piecus gadus pēc projekta noslēguma pārskata apstiprināšanas;

40.3. aprīkojums un iekārtas, kā arī būvētās, renovētās un rekonstruētās ēkas Programmas līdzfinansējuma saņēmēja vai tā partnera īpašumā paliek piecus gadus pēc projekta noslēguma pārskata apstiprināšanas;

40.4. aprīkojuma un iekārtu, kā arī būvēto, renovēto un rekonstruēto ēku uzturēšanai izveido iekārtu, aprīkojuma un ēku uzturēšanas fondu, lai nodrošinātu šo noteikumu 40.1.apakšpunktā minētā nosacījuma izpildi. Programmas apsaimniekotājs un līdzfinansējuma saņēmējs vienojas par minētā uzturēšanas fonda apmēru projekta līgumā noteiktajā kārtībā.

41. Programmas apsaimniekotājs, izvērtējot apstākļus, var atbrīvot līdzfinansējuma saņēmēju no šo noteikumu 40.punktā minētajiem nosacījumiem gadījumos, ja konkrētās iekārtas vai aprīkojuma izmantošana projekta mērķiem piecus gadus pēc projekta īstenošanas pabeigšanas nav ekonomiski pamatota.

42. Projektu izmaksas ir attiecināmas no šo noteikumu 22.2.apakšpunkta izpildes brīža, ja donorvalsts lēmumā nav noteikts savādāk.

43. Šo noteikumu 39. punktā noteiktajā gadījumā līdzfinansējuma saņēmējs kopā ar nākamo Projekta starpposmu pārskatu iesniedz Programmas apsaimniekotājam grozījumu priekšlikumu ar aktualizētu projekta budžetu un izmaksu tāmi, kā arī informāciju par samazinātajām un palielinātajām budžeta pozīcijām un pamatojumu. Valsts policija iesniedz šajā punktā noteikto informāciju arī Nacionālajam Programmas partnerim.

44. Nacionālais Programmas partneris izskata iesniegtos dokumentus un kopā ar savu atzinumu tos nosūta Programmas apsaimniekotājam projekta līgumā noteiktā kārtībā un termiņā

45. 25 darbdienu laikā pēc līdzfinansējuma saņēmēja grozījumu priekšlikuma saņemšanas Programmas apsaimniekotājs veic projekta grozījumus vai pieņem lēmumu neveikt projekta grozījumus un informē par to līdzfinansējuma saņēmēju un Nacionālo Programmas partneri (Valsts policijas projekta gadījumā), pamatojot atteikumu vai norādot informāciju par nepieciešamajiem precizējumiem grozījumu priekšlikumā un tā atkārtotas iesniegšanas kārtību un termiņu. Lēmumu par attiecīgo izdevumu neattiecināšanu Programmas apsaimniekotājs pieņem, ja tiek konstatēts, ka līdzfinansējuma saņēmēja veiktās izmaiņas projekta budžetā un izmaksu tāmē neatbilst normatīvajos aktos vai projekta līgumā noteiktajam.

**V. Divpusējās sadarbības fonda noteikumi**

46. Programmas Divpusējās sadarbības fonda finansējums ir 230 400 *euro* jeb 1.5 % no Programmas attiecināmajām izmaksām.

47. Divpusējās sadarbības fonda ietvaros izdevumi var būt:

47.1. projektu īstenotājiem apjomā, kas nepārsniedz projekta detalizētajā budžetā noteikto apmēru;

47.2. Programmas apsaimniekotājam attiecībā uz Programmas līmeņa pasākumiem;

47.3. Donoru Programmas partnerim attiecībā uz Programmas līmeņa pasākumiem, par kuriem starp Programmas apsaimniekotāju un Donoru Programmas partneri noslēgta vienošanās par Divpusējās sadarbības fonda pasākuma organizēšanu vai Latvijas dalību Donoru Programmas partnera organizētā daudzpusējā pasākumā Norvēģijas finanšu instrumenta ietvaros.

48. Lēmumus par Divpusējās sadarbības fonda pasākumiem un to finansēšanu pieņem Sadarbības komiteja tās nolikumā noteiktajā kārtībā.

49. Divpusējās sadarbības fonda izdevumu sadalījums pa aktivitātēm:

49.1. 40% ir atvēlēti stratēģiskā līmeņa aktivitāšu risināšanai un atbalstam (konferencēm, semināriem, darba grupām, augsta līmeņa vadības sanāksmēm, līdzdalībai starptautiskajās konferencēs);

49.2. 60% ir atvēlēti divpusējās sadarbības veicināšanas pasākumiem projektu ietvaros starp projekta partneriem (mācību vizītēm, ekspertu konsultācijām, pētījumiem un informatīvajiem pasākumiem, kā arī partnerības attīstībai). Daļa no šīm aktivitātēm paredzētajiem līdzekļiem, kas nepārsniedz 20%, ir atvēlēta Eiropas Padomes ekspertu līdzdalības finansēšanai Valsts policijas projekta un Ieslodzījumu vietu pārvaldes projekta ietvaros.

50. Ja projektā paredzētie divpusējās sadarbības izdevumi netiek veikti vai tiek veikti samazinātā apmērā, atlikušais Divpusējās sadarbības fonda finansējums ir pārdalāms Programmas apsaimniekotājam šo noteikumu 47.2. un 47.3.apakšpunktā paredzēto pasākumu īstenošanai vai citu iepriekš noteiktajā projektā paredzēto divpusējās sadarbības izdevumu segšanai.

51. Divpusējās sadarbības fonda izdevumu daļu, kas nav plānota iepriekš noteikto projektu ietvaros, plāno Tieslietu ministrijas budžetā. Ja divpusējās sadarbības pasākumu īsteno Donoru Programmas partneris, Programmas apsaimniekotājs pārbauda un atmaksā radušos izdevumus saskaņā ar vienošanos par divpusējās sadarbības pasākuma organizēšanu.

**VI. Pārskatu iesniegšanas, izskatīšanas un pārbaužu veikšanas kārtība**

52. Līdzfinansējuma saņēmējs sniedz Programmas apsaimniekotājam un Valsts policijas projekta gadījumā arī Nacionālajam Programmas partnerim Projekta īstenošanas pārskatu un aktualizētu Projekta maksājumu prognozi atbilstoši projekta līgumā noteiktajai veidlapai un projekta līgumā noteiktajā kārtībā.

53. Programmas apsaimniekotājs šo noteikumu 52.punktā minēto Projekta īstenošanas pārskatu un aktualizētu Projekta maksājumu prognozi izskata un papildu informāciju pieprasa projekta līgumā noteiktajā kārtībā.

54. Nacionālais programmas partneris Valsts policijas projekta gadījumā projekta līgumā noteiktajā termiņā izskata iesniegto Projekta īstenošanas pārskatu un nepieciešamības gadījumā nosūta komentārus Valsts policijai un Programmas apsaimniekotājam. Programmas apsaimniekotājs izskata iesniegto Projekta īstenošanas pārskatu un nepieciešamības gadījumā nosūta komentārus Nacionālajam Programmas partnerim un Valsts policijai.

55. Līdzfinansējuma saņēmējs šo noteikumu 54.punktā noteiktajā kārtībā pieprasīto papildu informāciju sniedz projekta līgumā noteiktajā kārtībā, nosūtot to Programmas apsaimniekotājam un Valsts policijas projekta gadījumā arī Nacionālajam Programmas partnerim.

56. Līdzfinansējuma saņēmējs, izņemot Valsts policiju, sniedz Programmas apsaimniekotājam Projekta starpposma pārskatu par Projekta īstenošanu un finanšu izlietojumu, pievienojot tam visu pārskata periodā veikto attiecināmo izdevumu pamatojošo dokumentu kopijas un aktualizētu Projekta maksājumu prognozi atbilstoši projekta līgumā noteiktajām veidlapām un projekta līgumā noteiktajā termiņā.

57. Valsts policija sniedz Programmas apsaimniekotājam un Nacionālajam Programmas partnerim Projekta starpposma pārskatu par Projekta īstenošanu un finanšu izlietojumu un aktualizētu Projekta maksājumu prognozi atbilstoši projekta līgumā noteiktajām veidlapām un projekta līgumā noteiktajā termiņā. Valsts policija iesniedz visu pārskata periodā veikto attiecināmo izdevumu pamatojošo dokumentu kopijas Nacionālajam Programmas partnerim. Pamatojošo dokumentu kopijas Valsts policija iesniedz Programmas apsaimniekotājam pēc pieprasījuma projekta līgumā noteiktajā kārtībā.

58. Programmas apsaimniekotājs Projekta starpposma pārskatu par Projekta īstenošanu un finanšu izlietojumu (izņemot Valsts policijas projekta gadījumā) izvērtē projekta līgumā noteiktajā kārtībā un apstiprina to ar lēmumu, un nosūta lēmumu līdzfinansējuma saņēmējam, vai nepieciešamības gadījumā nosūta līdzfinansējuma saņēmējam pieprasījumu Projekta starpposma pārskata precizēšanai un papildu informācijas sniegšanai.

59. Nacionālais Programmas partneris Valsts policijas projekta gadījumā projekta līgumā noteiktajā termiņā izskata iesniegto Projekta starpposma pārskatu par Projekta īstenošanu un finanšu izlietojumu un aktualizēto Projekta maksājumu prognozi un nepieciešamības gadījumā nosūta komentārus Valsts policijai un Programmas apsaimniekotājam. Programmas apsaimniekotājs, pārbaudot Valsts policijas Projekta starpposma pārskatu par Projekta īstenošanu un finanšu izlietojumu un maksājumu prognozi virspārbaudes kārtībā, komentārus nosūta Nacionālajam Programmas partnerim un Valsts policijai.

60. Valsts policijas projekta gadījumā Nacionālais Programmas partneris projekta līgumā noteiktajā termiņā izskata līdzfinansējuma saņēmēja iesniegto papildu informāciju un sniedz atzinumu Programmas apsaimniekotājam, apliecinot, ka Nacionālā Programmas partnera rīcībā nav informācijas par neatbilstībām projektā, apliecinot Projekta starpposma pārskatā par projekta īstenošanu un finanšu izlietojumu ietverto ziņu patiesumu vai norādot uz konstatētām neatbilstībām vai neatbilstoši veiktiem izdevumiem.

61. Programmas apsaimniekotājs apstiprina Projekta starpposma pārskatu par Projekta īstenošanu un finanšu izlietojumu pēc visu nepieciešamo precizējumu veikšanas, papildu informācijas saņemšanas un Valsts policijas projekta gadījumā arī Nacionālā Programmas partnera atzinuma saņemšanas, nosūtot lēmumu līdzfinansējuma saņēmējam un Valsts policijas projekta gadījumā arī Nacionālajam Programmas partnerim.

62. Nepieciešamības gadījumā Programmas apsaimniekotājs pēc savas iniciatīvas vai Nacionālā Programmas partnera lūguma var paredzēt citus pārskatu veidus, ņemot vērā katra projekta specifiku.

63. Projekta noslēguma pārskatu atbilstoši projekta līgumā noteiktajai veidlapai līdzfinansējuma saņēmējs Programmas apsaimniekotājam un Valsts policijas projekta gadījumā arī Nacionālajam Programmas partnerim iesniedz viena mēneša laikā pēc Projekta pabeigšanas, izņemot projekta līgumā noteiktu informāciju, kuras iegūšanai līdzfinansējuma saņēmējam nepieciešams ilgāks laiks.

64. Programmas apsaimniekotājs Projekta noslēguma pārskatu izvērtē projekta līgumā noteiktajā kārtībā un apstiprina to ar lēmumu līdzfinansējuma saņēmējam vai nepieciešamības gadījumā nosūta pieprasījumu līdzfinansējuma saņēmējam veikt precizējumus un sniegt papildu informāciju.

65. Nacionālais Programmas partneris Valsts policijas projekta gadījumā projekta līgumā noteiktajā termiņā izskata iesniegto Projekta noslēguma pārskatu un nepieciešamības gadījumā nosūta komentārus Programmas apsaimniekotājam. Programmas apsaimniekotājs iekļauj Nacionālā Programmas partnera komentārus šo noteikumu 64.punktā minētajā informācijas pieprasījumā līdzfinansējuma saņēmējam.

66. Programmas apsaimniekotājs projekta līgumā noteiktajā kārtībā Projekta noslēguma pārskatu lēmumu par noslēguma pārskata apstiprināšanu līdzfinansējuma saņēmējam un Nacionālajam Programmas partnerim (Valsts policijas projekta gadījumā) nosūta pēc visu nepieciešamo precizējumu veikšanas un papildu informācijas iesniegšanas.

67. Visus šajā nodaļā minētos dokumentus līdzfinansējuma saņēmējs, Nacionālais Programmas partneris un Programmas apsaimniekotājs viens otram iesniedz elektroniska dokumenta formā, nosūtot uz projekta līgumā norādīto elektroniskā pasta adresi. Finanšu tabulas līdzfinansējuma saņēmējs, Nacionālais Programmas partneris un Programmas apsaimniekotājs viens otram iesniedz MS *Excel* datnes formātā.

68. Programmas apsaimniekotājs pieņem galīgo lēmumu par atzinumā vai lēmumā, kas pieņemts par projektu pārskatiem, iekļaujamo informāciju.

69. Visas pārbaudes projektos tiek veiktas normatīvajos aktos par finanšu instrumenta uzraudzību noteiktajā kārtībā.

70. Programmas apsaimniekotājs var veikt pārbaudes attiecībā uz visiem projektiem Programmas ietvaros, Divpusējās sadarbības fondu un Nacionālā Programmas partnera programmas administrēšanas izdevumiem.

71. Nacionālais Programmas partneris, izvērtējot riskus, veic pārbaudes attiecībā uz Valsts policijas projektu, pieaicinot Programmas apsaimniekotāju projekta līgumā noteiktajā kārtībā.

72. Programmas apsaimniekotājs pieaicina Nacionālo Programmas partneri pārbaudēs Valsts policijas projekta līgumā noteiktajā kārtībā.

73. Nacionālais Programmas partneris nodrošina Valsts policijas projekta izvirzīto noslēguma nosacījumu izpildes pārbaudi Valsts policijas projekta līgumā noteiktajā kārtībā.

74. Valsts policijas projekta gadījumā projekta iepirkumu plānu Nacionālais Programmas partneris izskata un sniedz atzinumu Programmas apsaimniekotājam projekta līgumā noteiktajā kārtībā.

75. Nacionālais Programmas partneris veic projekta iepirkuma pirmspārbaudes Valsts policijas projekta ietvaros atbilstoši normatīvajiem aktiem, kas nosaka kārtību, kādā Norvēģijas finanšu instrumenta vadībā iesaistītās institūcijas nodrošina finanšu instrumentu vadību, pārbaudes atzinuma kopiju iesniedzot Programmas apsaimniekotājam projekta līgumā noteiktajā kārtībā un termiņā.

**VII. Programmas apsaimniekotāja un Nacionālā Programmas partnera sadarbības kārtība**

76. Šajos noteikumos noteiktajā kārtībā Programmas apsaimniekotājs Nacionālajam Programmas partnerim uzdod šādus uzdevumus:

76.1. piedalīties Programmas Sadarbības komitejā, tai skaitā iepriekš noteikto projektu novērtēšanā;

76.2. piedalīties Valsts policijas projekta uzraudzībā šajos noteikumos, Programmas līgumā un normatīvajos aktos, kas noteic Norvēģijas finanšu instrumenta vadību un uzraudzību, kārtībā;

76.3. uzraudzīt un nodrošināt Valsts policijas projekta atbilstību iekšlietu nozares politikai;

76.4. sniegt atzinumu Programmas apsaimniekotājam par Valsts policijas projekta pārskatiem, tai skaitā finansējuma izlietojuma atbilstību;

76.5. veikt pārbaudes Valsts policijas projekta īstenošanas vietā, pieaicinot Programmas apsaimniekotāja pārstāvi, kā arī deleģēt pārstāvi Programmas apsaimniekotāja veiktās pārbaudēs Valsts policijas projekta īstenošanas vietās;

76.6. piedalīties Valsts policijas projekta līguma noslēgšanā kā trešajai pusei;

76.7. piedalīties Programmas izvērtējumā attiecībā uz Valsts policijas projekta jomu;

76.8. piedalīties Programmas publicitātes nodrošināšanā attiecībā uz Nacionālo programmas partneri un Valsts policijas projektu;

76.9. plānot Nacionālā programmas partnera administrēšanas izdevumus un Valsts policijas projekta izdevumus valsts budžetā;

76.10. veikt Valsts policijas projekta noslēguma nosacījumu uzraudzību;

76.11. veikt citus normatīvajos aktos noteiktus uzdevumus attiecībā uz Valsts policijas projektu.

77. Visa sarakste par Valsts policijas projektu ir trīspusēja starp Valsts policiju, Nacionālo Programmas partneri un Programmas apsaimniekotāju.

78. Programmas apsaimniekotājs un Nacionālais Programmas partneris noslēdz vienošanos, kurā noteic kārtību, kādā Nacionālais Programmas partneris atskaitās par Programmas administrēšanas izdevumiem, groza Nacionālā Programmas partnera Programmas administrēšanas izdevumu budžetu un iesniedz maksājumu prognozes par Nacionālā Programmas partnera izdevumiem.

79. Nacionālais Programmas partneris nodrošina, ka Programmas apsaimniekošanas izdevumiem ir izveidots atsevišķs Valsts kases konts.

80. Nacionālais Programmas partneris pēc Programmas apsaimniekotāja pieprasījuma iesniedz Programmas apsaimniekotājam sākotnējo Nacionālā Programmas partnera iepirkumu plānu. Ja Nacionālā Programmas partnera iepirkumu plānā tiek veiktas izmaiņas, pirms iepirkumu uzsākšanas nacionālais Programmas partneris iesniedz Programmas apsaimniekotājam apstiprināšanai precizētu Nacionālā Programmas partnera iepirkumu plānu.

81. Nacionālais Programmas partneris noteic Nacionālā Programmas partnera uzdevumu īstenošanas iekšējos noteikumus un vadības un kontroles sistēmu un iesniedz tos atzinuma sniegšanai Programmas apsaimniekotājam.

82. Programmas apsaimniekotājs var veikt pārbaudes un auditus, lai pārliecinātos par vadības un kontroles sistēmas darbību, par pārbaudi vai auditu informējot Nacionālo Programmas partneri vismaz trīs darbdienas pirms pārbaudes vai audita. Nacionālais Programmas partneris sniedz visu tā rīcībā esošo informāciju (tai skaitā elektroniskā formā uzkrāto), kas nepieciešama pārbaudes vai audita veikšanai.

83. Programmas apsaimniekotājs noteic projekta līgumā noteikto pārskatu, iepirkumu plāna, iepirkumu pirmspārbaužu un grozījumu priekšlikuma pārbaudes lapas.

84. Nacionālais Programmas partneris sniedz visu Programmas apsaimniekotāja pieprasīto informāciju, kas nepieciešama Valsts policijas projekta uzraudzībai, Programmas starpposma ziņojuma sagatavošanai, Programmas ikgadējā ziņojuma, Programmas uzraudzības ziņojuma, Programmas noslēguma ziņojuma un Programmas izvērtējuma sagatavošanai šādos termiņos:

84.1. Valsts policijas projekta uzraudzībai nepieciešamo informāciju – pieprasījumā norādītajā termiņā, kas nevar būt īsāks par trijām darbdienām;

84.2. Programmas ikgadējā ziņojuma sagatavošanai nepieciešamo informāciju – līdz 15.janvārim;

84.3. Programmas uzraudzības ziņojuma sagatavošanai nepieciešamo informāciju – līdz 15.janvārim;

84.4. Programmas starpposma ziņojuma sagatavošanai nepieciešamo informāciju – līdz 15.janvārim, 15.maijam un 15.septembrim;

84.5. Programmas noslēguma ziņojuma sagatavošanai nepieciešamo informāciju – līdz 2017.gada 1.aprīlim;

84.6. Programmas izvērtējuma ziņojuma sagatavošanai nepieciešamo informāciju – pieprasījumā norādītajā termiņā, kas nevar būt īsāks par trijām darbdienām.

85. Nacionālais Programmas partneris nodrošina Valsts policijas projekta atbilstību iekšlietu nozares politikai un Programmas mērķiem.

86. Nacionālais Programmas partneris nodrošina informācijas par Valsts policijas projekta īstenošanu ievietošanu Nacionālā Programmas partnera mājaslapā, norādot interneta adresi, kur iespējams iegūt informāciju par Programmu.

87. Nacionālais Programmas partneris 10 darbdienu laikā pēc iespējamās neatbilstības konstatēšanas projektā informē Programmas apsaimniekotāju par Valsts policijas projekta īstenošanā konstatētajām neatbilstībām, norādot neatbilstoši veikto izdevumu summu (ja iespējams), iespējamās neatbilstības būtību (tai skaitā izmaksu pozīciju) un veidu, kādā iespējamā neatbilstība atklāta, kā arī iesakot nepieciešamās darbības to novēršanai (ja attiecināms).

88. Programmas apsaimniekotājs, konstatējot neatbilstību Valsts policijas projektā vai Nacionālā Programmas partnera Programmas administrēšanas izdevumos, informē Nacionālo Programmas partneri par konstatētajām neatbilstībām, norādot neatbilstoši veikto izdevumu summu (ja iespējams), iespējamās neatbilstības būtību (tai skaitā izmaksu pozīciju) un veidu, kādā iespējamā neatbilstība atklāta, kā arī iesakot nepieciešamās darbības to novēršanai (ja attiecināms).

89. Programmas apsaimniekotājs veic normatīvajos aktos par kārtību, kādā Norvēģijas finanšu instrumenta vadībā iesaistītās institūcijas nodrošina finanšu instrumentu uzraudzību, izvērtēšanu un kontroli un ziņo par finanšu instrumentu vadībā konstatētajām neatbilstībām, kā arī atgūst neatbilstoši veiktos izdevumus noteiktos līgumslēdzēja pienākumus attiecīnā uz neatbilstību konstatēšanu, korekcijas piemērošanu, ieturēšanu, norakstīšanu vai atgūšanu un ziņojumu sniegšanu.

90. Programmas apsaimniekotājs sniedz Nacionālajam Programmas partnerim uzdoto uzdevumu īstenošanai nepieciešamo informāciju.

91. Visu informāciju donorvalsts izveidotajā „Elektroniskajā dokumentēšanas, ziņošanas un informācijas sistēmā”(DoRIS) ievada Programmas apsaimniekotājs.

Ministru prezidente L.Straujuma

Tieslietu ministre B.Broka

Iesniedzējs:

tieslietu ministre B.Broka

11.03.2014. 16:00

3 742

I. Remese

67036853, Inta Remese@tm.gov.lv